ऑफलाइन स्टोर भी खोलेगी, पहला स्टोर मुंबई में अप्रैल में खुलेगा
Reliance Retail Director Subramaniam V On Tiara Store Launch रिलायंस रिटेल अपना ई-कॉमर्स ब्यूटी प्लेटफॉर्म टीरा लॉन्च करने जा रहा है। इसके साथ ही वो अपने ऑफलाइन स्टोर भी खोलेगा।
रिलायंस रिटेल अपना ई-कॉमर्स ब्यूटी प्लेटफॉर्म टीरा लॉन्च करने जा रहा है। इसके साथ ही वो अपने ऑफलाइन स्टोर भी खोलेगा। पहला ऑफलाइन टीरा स्टोर मुंबई में अप्रैल में खुलेगा। इसके बाद पूरे देश में 'शॉप-इन-शॉप' और स्टैंडअलोन दोनों में इसे एक्सपेंड करेगा। इडंस्ट्री चैंबर FICCI के आयोजित एक कार्यक्रम में रिलायंस रिटेल के डायरेक्टर सुब्रमण्यम वी ने इसकी जानकारी दी।
मेकअप, स्किन केयर, हेयर केयर प्रोडक्ट मिलेंगे
टीरा में मेकअप, स्किन केयर, हेयर केयर, बाथिंग, फ्रैगनेंसेज, मेंस ब्यूटी और लग्जरी सेक्शन के प्रोडक्ट मिलेंगे। अभी ये प्लेटफॉर्म रिलायंस के सभी कर्मचारियों के लिए खुला है, लेकिन जल्द ही आम जनता के लिए भी खुल जाएगा। टीरा स्टोर वर्चुअल ट्राइ-ऑन और कस्टमाइज्ड रिकमंडेशन जैसे कई टेक्निकल इंटरवेंशन ऑफर करेगा। लग्जरी प्रोडक्ट की टीरा रेड नाम की एक स्पेशल कैटेगरी के तहत रिटेल बिक्री की जाएगी।
ब्यूटी सेंगमेंट के बड़े प्लेयर्स में से एक रिलायंस
सुब्रमण्यम वी ने कहा कि रिलायंस रिटेल ब्यूटी सेगमेंट के बड़े प्लेयर्स में से एक है। हम पहले से ही पर्सनल केयर, हेयर केयर में मौजूद है। हम लेकमे के सबसे बड़े कस्टमर है। अब, हम ब्यूटी के लिए एक तरह का स्पेशल चैनल ला रहे हैं। रिलायंस रिटेल ने पिछले कुछ सालों में मनीष मल्होत्रा ​​और रितु कुमार समेत कई फैशन ब्रांड्स में निवेश किया है।
रिलायंस रिटेल ने पिछले साल मेकअप और पर्सनल केयर ब्रांड इनसाइट कॉस्मैटिक्स में कंट्रोलिंग स्टेक खरीदा था। टीरा का सीधा मुकाबला नायका, एसएस ब्यूटी, और टाटा क्लिक पैलेट सहित कई मल्टी-ब्रांड ब्यूटी रिटेलर्स के साथ होगा।
ब्यूटी और पर्सनल केयर मार्केट में चौथे नंबर पर भारत
स्टेटिस्टा की 2021 की एक रिपोर्ट बताती है कि ब्यूटी और पर्सनल केयर मार्केट से रेवेन्यू जेनरेशन में भारत चौथे स्थान पर है। भारत से आगे केवल अमेरिका, चीन और जापान है। अनुमान लगाया जा रहा है कि अगले कुछ वर्षों में ऑनलाइन बिक्री 18.2% बढ़ेगी।